b'\n_START_ARTICLE_\nDru\xc5\xbeba K\xc4\x87eri Bo\xc5\xbeje ljubavi\n_START_SECTION_\nPovijest\n_START_PARAGRAPH_\nOsnovala ju je Majka Franziska Lechner. Dru\xc5\xbebu je osnovala u Be\xc4\x8du 1868. godine. \xc5\xbdelja osniva\xc4\x8dice jest da \xc4\x8dlanice Dru\xc5\xbebe trebaju biti slu\xc5\xbebenice i oru\xc4\x91e neizmjerne Bo\xc5\xbeje ljubavi. Lechner je uzela Pravilo sv. Augustina za svoju dru\xc5\xbebu i sama sastavila Konstitucije. Svrha Dru\xc5\xbebe bila je pru\xc5\xbeiti siroma\xc5\xa1nim djevojkama i ku\xc4\x87nim pomo\xc4\x87nicama dom, odgoj i obrazovanje, a danas \xc4\x8dlanice poma\xc5\xbeu djevojkama iz malih sredina pri snala\xc5\xbeenju kad do\xc4\x91u u veliki grad. Uz to, osniva\xc4\x8dica je otvorila siroti\xc5\xa1ta, internate i \xc5\xa1kole za siroma\xc5\xa1nu djecu i neprestano poduzimala ne\xc5\xa1to novo._NEWLINE_Majka Franziska se u radu bezgrani\xc4\x8dno pouzdavala u Bo\xc5\xbeju providnost. Pored duhovne strane, nije zanemarila ni svjetovnu i ra\xc4\x8dunala je na potporu slu\xc5\xbebene Crkve i Carske ku\xc4\x87e. Po\xc4\x8detci Franziskina djelovanja su u sjedi\xc5\xa1tu Austro-Ugarske Monarhije, Be\xc4\x8du. U glavnom je gradu podigla ku\xc4\x87u Maticu iz koje su osnivani mnogi samostani, zavodi i internati diljem Monarhije. Generalna uprava Dru\xc5\xbebe boravila je u be\xc4\x8dkoj mati\xc4\x8dnoj ku\xc4\x87i sve do 1. prosinca 1968. godine. Te godine sredi\xc5\xa1te Dru\xc5\xbebe preselilo se u Grottaferratu kod Rima u Italiju._NEWLINE_Porazom raspadom Austro-Ugarske brojne ustanove i samostani kojima je upravljala Dru\xc5\xbeba vi\xc5\xa1e nisu bili u istoj dr\xc5\xbeavi pa se nije moglo upravljati iz istog grada. Dugo se razgovaralo i na kraju se pristupilo osnivanju provincija radi lak\xc5\xa1eg upravljanja zajednicama i lak\xc5\xa1e formacije te djelovanja sestara u novonastalim zemljama. Tako su ve\xc4\x87 11. listopada 1919. osnovane provincije s pripadaju\xc4\x87im izabranim vodstvima u \xc4\x8ce\xc5\xa1koj, Ma\xc4\x91arskoj, Jugoslaviji i Poljskoj. Vodstva je potvrdila prva nasljednica utemeljiteljice Franziske Lechner, s. M. Ignacija Egger._NEWLINE_\xc5\xa0irenje Dru\xc5\xbebe ve\xc4\x87 je po\xc4\x8delo 1913., kad je M. Ignacija poslala dvije \xc4\x8dasne sestre u Sjevernu Ameriku, 1920. prve su pripadnice Dru\xc5\xbebe u Ju\xc5\xbenoj Americi, u Brazilu kod njema\xc4\x8dkih iseljenika. Ve\xc4\x87 1926. \xc5\xa1ire se dalje po Brazilu ka tropskim predjelima te Brazil dobija dvije provincije, Sjeverni i Ju\xc5\xbeni Brazil. Poslije toga Dru\xc5\xbeba se \xc5\xa1irila i na druge kontinente i u druge dr\xc5\xbeave._NEWLINE_Nacionalizacijom u BiH, koja je bila Odlukom Odjeljenja za agrarnu reformu i kolonizaciju Ministarstva poljoprivrede i sto\xc4\x8darstva NR BiH od 27. sije\xc4\x8dnja 1947., a na osnovi Saveznog zakona o agrarnoj reformi i kolonizaciji od 23. kolovoza 1945., eksproprijacijom je Dru\xc5\xbebi oduzeto zemlji\xc5\xa1te u k.o. Ko\xc5\xa1evo od 243.430 m\xc2\xb2, u k.o. Pale 80.510 m\xc2\xb2, u k.o. Hrasnica 18.743 m\xc2\xb2, u k.o. Kolovrat 293.300 m\xc2\xb2 sa svim zgradama i postrojenjima na tim zemlji\xc5\xa1tima i sa cjelokupnim \xc5\xbeivim i mrtvim poljoprivrednim inventarom izuzev manjeg dijela \xc5\xbeivog inventara na Josipovcu._NEWLINE_Hrvatska i Bosna i Hercegovina se nalaze u Provinciji Bo\xc5\xbeje Providnosti, a u toj provinciji su jo\xc5\xa1 Albanija, Kosovo, Njema\xc4\x8dka i \xc5\xa0vicarska. Provincijalna ku\xc4\x87a je u Zagrebu u Domu Gospe Lurdske u Zagrebu._NEWLINE_Dru\xc5\xbeba je dala nekoliko mu\xc4\x8denica. Hrvatima su poznate Drinske mu\xc4\x8denice i \xc4\x8d.s. Danka Jur\xc4\x8devi\xc4\x87._NEWLINE_Rad Dru\xc5\xbebe u Ugandi prikazan je u hrvatskome dokumentarnom filmu Uganda - srce Afrike.'